**PREDKLADACIA SPRÁVA**

Podpredsedníčka vlády a ministerka investícií, regionálneho rozvoja a informatizácie predkladá na rokovanie Legislatívnej rady vlády Slovenskej republiky *Návrh zákona, ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a ktorým sa menia a dopĺňajú niektoré zákony* (ďalej len „návrh zákona“) na základe úlohy B.1. z uznesenia vlády Slovenskej republiky č. 340 zo 16. júna 2021 k Plánu legislatívnych úloh vlády Slovenskej republiky na mesiace jún až december 2021.

Cieľom návrhu zákona je reflektovať niektoré otázky aplikačnej praxe a upraviť nastavenia vzťahov v zákone o e-Governmente v súlade s identifikovanými potrebami adresátov právnej úpravy. Navrhuje sa racionalizácia pravidiel zriaďovania elektronických schránok pre orgány verejnej moci, a to aj v prípadoch, kedy je nositeľom verejnej moci fyzická osoba, ktorá vykonáva funkciu, je zamestnaná alebo je v inom právnom vzťahu k subjektu, ktorý má aktivovanú elektronickú schránku v postavení orgánu verejnej moci (napr. riaditeľ školy). Návrhom zákona dochádza k úprave zriaďovania a aktivácie elektronických schránok zapísaných organizačných zložiek a tiež k zjednoteniu režimu deaktivácie elektronických schránok fyzických osôb podnikateľov s právnickými osobami a orgánmi verejnej moci.

K úprave pravidiel doručovania sa pristupuje s cieľom minimalizovať špekulatívne konanie pri deaktivácii elektronickej schránky a s cieľom zefektívniť činnosť orgánov verejnej moci pri doručovaní elektronických úradných dokumentov. Na základe podnetov z aplikačnej praxe sa umožňuje vytváranie elektronického úradného dokumentu aj ako elektronického dokumentu bez použitia elektronického formulára.

Návrhy v oblasti autentifikácie otvárajú právnu úpravu pre používanie iných, ako dnes v zákone o e-Governmente ustanovených autentifikátorov, a v oblasti autorizácie sa zohľadňuje požiadavka kontroly gestora elektronickej služby nad určovaním akceptovaných spôsobov autorizácie na účely použitia iných autorizačných prostriedkov než kvalifikovaný elektronický podpis.

V zaručenej konverzii dochádza k rozšíreniu okruhu oprávnených osôb a v nadväznosti na požiadavky z praxe sa v rámci prechodného obdobia navrhuje zefektívniť proces vykonávania zaručenej konverzie. Zásadnou zmenou je zrušenie inštitútu integrovaného obslužného miesta, ktorý v zásadnej časti činností nenašiel predpokladané uplatnenie, pričom niektoré z činností budú môcť byť poskytované naďalej na základe iných ustanovení zákona o e-Governmente, resp. osobitných predpisov.

Návrh zákona bude mať negatívne vplyvy na rozpočet verejnej správy, pozitívne vplyvy na podnikateľské prostredie, pozitívne a negatívne vplyvy na informatizáciu spoločnosti a pozitívne vplyvy na služby verejnej správy pre občana. Návrh zákona nebude mať vplyvy na životné prostredie, sociálne vplyvy a vplyvy na manželstvo, rodičovstvo a rodinu. K materiálu prebiehalo záverečné posúdenie vybraných vplyvov od 4. mája 2022 do 10. mája 2022.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako  aj s právom Európskej únie. Návrh zákona nie je predmetom vnútrokomunitárneho pripomienkového konania.

Predbežná informácia k návrhu zákona bola zverejnená na portáli Slov-Lex od 28. mája 2021 do 18. júna 2021, počas tohto obdobia prebiehali aj konzultácie s podnikateľskými subjektmi. Návrh zákona bol predmetom medzirezortného pripomienkového konania od 10. marca 2022 do 30. marca 2022 a predkladá sa s rozpormi s Ministerstvom financií Slovenskej republiky  a Úradom na ochranu osobných údajov Slovenskej republiky.

Predmetný materiál bude predmetom rokovania Hospodárskej a sociálnej rady Slovenskej republiky.

Navrhuje sa, aby zákon s prihliadnutím na dĺžku legislatívneho procesu nadobudol účinnosť 1. októbra 2022, okrem ustanovení meniacich a dopĺňajúcich právnu úpravu zaručenej konverzie a zrušenia vyhlášky Ministerstva vnútra Slovenskej republiky č. 29/2017 Z. z., ktorou sa ustanovujú podrobnosti o alternatívnom autentifikátore v znení vyhlášky č. 239/2019 Z., ktoré nadobúdajú účinnosť 1. októbra 2024.